Source: https://www.jogiforum.hu/hirek/29216
Timestamp: 2020-07-12 13:25:27+00:00

Document:
MABIE: A kormányfői kritika csorbíthatja a bíróságok iránti közbizalmat | hírek | Jogi Fórum ﻿
"Magyarország miniszterelnöke parlamenti felszólalásában szokatlan módon súlyos szavakkal illette, botrányosnak nevezte azt a nem jogerős bírósági ítéletet, amely hatályon kívül helyezte a gázárak hatósági árának megállapítására vonatkozó, jogszabályba ütköző közigazgatási határozatot" - áll a Mabie közleményében, amely a miniszterelnök parlamentben elhangzott kritikájára reagál.
Az egyesület határozott álláspontja, hogy a bíróságok ítélkező munkájáról alkotott vélemény csak akkor felel meg a hatalommegosztás és a bírói függetlenség alaptörvényi követelményének, ha az tényszerű, tárgyilagos és szakszerű.
A Mabie közleménye kitér arra is, hogy alkalmas a bíróságok iránti közbizalom csorbítására más hatalmi ágak képviselőinek minden olyan megnyilvánulása, amely azt a látszatot kelti, hogy a bírák befolyásolhatók, döntéseik meghozatala során nem kizárólag szakmai szempontokat tartanak szem előtt.
Az egyesület emlékeztetett arra is, hogy az alaptörvény rögzíti a hatalom megosztásának elvét, továbbá deklarálja, hogy a bírák függetlenek, és csak a törvénynek vannak alárendelve, ítélkezési tevékenységükben nem utasíthatók.
A Mabie mint a bírák érdek-képviseleti szerve alapszabályának felhatalmazása alapján köteles fellépni a bírák személyét, a bíróságok tekintélyét támadó megnyilvánulásokkal szemben - rögzíti az egyesület közleménye.
Darák Péter, a Kúria elnöke délben kiadott közleményében szintén azt emelte ki, hogy a bírósági eljárás keretein kívüli vélemények az ítélkezést nem befolyásolják, a bíróságok iránti közbizalom pedig csak akkor őrizhető meg, ha a bíróságok munkájával kapcsolatos véleménynyilvánítás tárgyilagos, szakszerű, és a tények pontos ismeretén nyugszik.
A főbíró emlékeztetett arra, hogy az energiahivatal díjmegállapító határozatait megsemmisítő elsőfokú ítélet nem jogerős, fellebbezésnek van helye, valamint idézte az alaptörvény bírói függetlenségre vonatkozó cikkét.
Darák Péter közleménye a konkrét üggyel kapcsolatban tartalmazza, hogy a Fővárosi Közigazgatási és Munkaügyi Bíróság a felperesek kérelmére a Magyar Energia Hivatal rendszerhasználati díjakat érintő határozatait hatályon kívül helyezte, és a hivatalt új eljárásra kötelezte elsősorban azért, mert a hatóság a felhívásában megjelölt határidőt megelőzően, a felek nyilatkozatának bevárása nélkül hozta meg a döntését. Ezzel azonban a bíróság a jogvitát véglegesen nem döntötte el, az elsőfokú határozat ellen fellebbezésnek van helye, a jogorvoslat bejelentésére nyitva álló határidő még nem telt el.
A bíróság ítéletének megalapozottságáról, jogszerűségéről az esetleges jogorvoslatok alapján a felsőbb bíróság dönthet, az esetleges felülvizsgálati kérelem elbírálására pedig a Kúria jogosult - áll a főbíró közleményében, amely azonban kitér arra is: a Kúria tiszteletben tartja az alsóbb fokú bíróságok döntéseit, és tartózkodik attól, hogy azokról a jogorvoslati eljárás keretein kívül véleményt nyilvánítson.
Hétfőn a parlamentben Orbán Viktor miniszterelnök botrányosnak minősítette a gázszolgáltatók és az energiahivatal vitájában hozott bírósági döntést.
A rezsicsökkentés védelmében - Az energiaszolgáltató nem háríthat át különadót - Rendeletalkotási joggal ruháznák fel az energiahivatalt →

References: Kúria 
 Bíróság 
 bíróság 
 bíróság 
 bíróság 
 Kúria 
 Kúria